作者:柳泌
標題:玉清行
內容:遙遙寒冬時，蕭蕭躡太無。仰望蕊宮殿，橫天臨不虛。下看白日流，上造真皇居。西牖日門開，南衢星宿疏。王母來瑤池，慶雲擁瓊輿。嵬峨丹鳳冠，搖曳紫霞裾。照徹聖姿嚴，飄颻神步徐。仙郎執玉節，侍女捧金書。靈香散彩煙，北闕路輧闐。龍馬行無跡，歌鐘聲沸天。馭風升寶座，鬱景晏華筵。妙奏三春曲，高羅萬古仙。七珍飛滿座，九液酌如泉。靈佩垂軒下，旗幡列帳前。獅麟威赫赫，鸞鳳影翩翩。顧盼乃須臾，已是數千年。